CELEX: 32014R1038
Language: el
Date: 2014-09-25 00:00:00
Title: Εκτελεστικός κανονισμός (ΕΕ) αριθ. 1038/2014 της Επιτροπής, της 25ης Σεπτεμβρίου 2014 , σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

1.10.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 287/14
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1038/2014 ΤΗΣ ΕΠΙΤΡΟΠΉΣ
   της 25ης Σεπτεμβρίου 2014
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ' εφαρμογήν των γενικών αυτών κανόνων, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού θα πρέπει να υπαχθούν στους κωδικούς ΣΟ που εμφαίνονται στη στήλη (2), για τους λόγους που αναφέρονται στη στήλη (3) του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι ο κάτοχος των δεσμευτικών δασμολογικών πληροφοριών οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου (2). Η διάρκεια της εν λόγω προθεσμίας πρέπει να είναι τρίμηνη.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη συνδυασμένη ονοματολογία στους κωδικούς ΣΟ που αναφέρονται στη στήλη (2) του εν λόγω πίνακα.
   Άρθρο 2
   Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Σεπτεμβρίου 2014.
      
         
            Για την Επιτροπή,
         
         
            εξ ονόματος του Προέδρου,
         
         Heinz ZOUREK
         
            Γενικός Διευθυντής Φορολογίας και Τελωνειακής Ένωσης
         
      
   
   
      (1)  ΕΕ L 256 της 7.9.1987, σ. 1.
   
      (2)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (Κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Πλαστικός σωλήνας μήκους 142 cm εφοδιασμένος με πλαστικό μπαλόνι στο ένα άκρο (καλούμενος «καθετήρας με μπαλόνι»).
                              Το εγγύς τμήμα του καθετήρα έχει διάμετρο 0,63 mm και είναι κατασκευασμένο από υλικό εσωτερικού αυλού (hypotube) και επιστρωμένο με πολυτετραφθοροαιθυλένιο (PTFE).
                              Το απώτερο τμήμα του καθετήρα έχει διάμετρο 0,79 έως 1,02 mm και είναι κατασκευασμένο από πολυαιθεραμιδικό πολυμερές κατά συστάδες (PEBA) και επιστρωμένο με υδρόφιλο υλικό.
                              Το μπαλόνι έχει μήκος 6 έως 27 mm και διάμετρο 2 έως 5 mm.
                              Ο σωλήνας φέρει σύνδεσμο Luer, ατραυματικό (εύκαμπτο) άκρο και 2 ταινίες δείκτη από χρυσό.
                              Ο σύνδεσμος Luer καθιστά δυνατή τη σύνδεση του σωλήνα με συσκευή εμφύσησης που χρησιμοποιείται για τη διόγκωση του μπαλονιού.
                              Το ατραυματικό άκρο χρησιμοποιείται για την προώθηση του καθετήρα μέσω φλέβας στο ανθρώπινο σώμα, στη στεφανιαία αρτηρία. Όταν ο καθετήρας τοποθετηθεί στη σωστή θέση στη στεφανιαία αρτηρία, το μπαλόνι διογκώνεται έτσι ώστε οι εναποθέσεις λίπους (αθηροσκληρωτική πλάκα) να πιέζονται στο τοίχωμα της φλέβας. Με τη συμπίεση της πλάκας, η εσωτερική διάμετρος της φλέβας αυξάνεται.
                              Οι ταινίες δείκτη καθιστούν δυνατό τον προσδιορισμό της ακριβούς θέσης του ατραυματικού άκρου στο ανθρώπινο σώμα.
                              Ο καθετήρας με μπαλόνι αφαιρείται από το ανθρώπινο σώμα και απορρίπτεται μετά την αγωγή.
                              Το είδος παρουσιάζεται συσκευασμένο και είναι αποστειρωμένο.
                           
                        
                      (1) Βλέπε εικόνα 1.
               
               
                  9018 39 00
               
               
                  Η κατάταξη καθορίζεται από τους γενικούς κανόνες 1 και 6 για την ερμηνεία της συνδυασμένης ονοματολογίας και από το κείμενο των κωδικών ΣΟ 9018 και 9018 39 00.
                  Λόγω των αντικειμενικών χαρακτηριστικών του, δηλαδή του συνδυασμού του μπαλονιού με το ατραυματικό άκρο, τις ταινίες δείκτη από χρυσό και τον σύνδεσμο Luer, ο σωλήνας μπορεί, κατά την παρουσίαση, να προσδιοριστεί ως όργανο ή συσκευή του κεφαλαίου 90 για την ιατρική.
                  Η κατάταξη στην κλάση 9021 αποκλείεται, επειδή ο σωλήνας δεν εμφυτεύεται στο ανθρώπινο σώμα με σκοπό την αναπλήρωση ελλείψεων ή αναπηριών, αλλά απομακρύνεται μετά την αγωγή.
                  Ως εκ τούτου, το προϊόν πρέπει να καταταχθεί στον κωδικό ΣΟ 9018 39 00 ως καθετήρας [βλέπε επίσης τις επεξηγηματικές σημειώσεις του εναρμονισμένου συστήματος (ΕΣΕΣ) για την κλάση 9018, ομάδα (I)].
               
            
                  
                              2.
                           
                           
                              Πλαστικός κυρτός σωλήνας (καλούμενος «οδηγός καθετήρα») με εσωτερική διάμετρο 1,47 mm έως 2,29 mm και μήκος 100 cm με ακτινοσκιερό δείκτη και ατραυματικό (εύκαμπτο) άκρο.
                              Το είδος περιλαμβάνει ένα τμήμα επίπεδης διπλής πλέξης από ανοξείδωτο χάλυβα, εγκλεισμένο σε πλαστικό υλικό [PEBA, πολυφθαλαμίδιο (PPA), νάιλον] και έχει λιπαντική επίστρωση στην εσωτερική επιφάνεια από σιλικόνη του οδηγού καθετήρα.
                              Ο οδηγός καθετήρα καθιστά δυνατή την πρόσβαση στη στεφανιαία αρτηρία μέσω φλέβας. Μέσω του εν λόγω οδηγού καθετήρα μπορούν να κατευθύνονται προς την αρτηρία και άλλες συσκευές.
                              Ο ακτινοσκιερός δείκτης καθιστά δυνατό τον προσδιορισμό της ακριβούς θέσης του ατραυματικού άκρου στο ανθρώπινο σώμα.
                              Ο οδηγός καθετήρας αφαιρείται από το ανθρώπινο σώμα και απορρίπτεται μετά την αγωγή.
                              Το είδος παρουσιάζεται συσκευασμένο και είναι αποστειρωμένο.
                           
                        
                      (1) Βλέπε εικόνα 2.
               
               
                  9018 39 00
               
               
                  Η κατάταξη καθορίζεται από τους γενικούς κανόνες 1 και 6 για την ερμηνεία της συνδυασμένης ονοματολογίας και από το κείμενο των κωδικών ΣΟ 9018 και 9018 39 00.
                  Λόγω των αντικειμενικών χαρακτηριστικών του, δηλαδή του συνδυασμού της κυρτότητας με τον ακτινοσκιερό δείκτη, το ατραυματικό άκρο και τη λιπαντική επίστρωση, ο σωλήνας μπορεί, κατά την παρουσίαση, να προσδιοριστεί ως όργανο ή συσκευή του κεφαλαίου 90 για την ιατρική.
                  Η κατάταξη στην κλάση 9021 αποκλείεται, επειδή ο σωλήνας δεν εμφυτεύεται στο ανθρώπινο σώμα με σκοπό την αναπλήρωση ελλείψεων ή αναπηριών, αλλά απομακρύνεται μετά την αγωγή.
                  Ως εκ τούτου, το προϊόν πρέπει να καταταχθεί στον κωδικό ΣΟ 9018 39 00 ως καθετήρας [βλέπε επίσης τις ΕΣΕΣ για την κλάση 9018, ομάδα (I)].
               
            
                  
                              (3)
                           
                           
                              Εύκαμπτο μεταλλικό σύρμα (καλούμενο «συρμάτινος οδηγός») με διάμετρο 0,35 mm, μήκος 180 έως 300 cm, δύο ακτινοσκιερούς δείκτες και στρογγυλεμένο άκρο.
                              Το σύρμα αποτελείται από μεταλλικό κράμα για βιοϊατρική χρήση, με εγγύς επίστρωση PTFE και απώτερη επίστρωση από σιλικόνη ή υδρόφιλο υλικό.
                              Οι ακτινοσκιεροί δείκτες καθιστούν δυνατό τον προσδιορισμό της ακριβούς θέσης του σύρματος στο ανθρώπινο σώμα.
                              Το σύρμα χρησιμοποιείται για την καθοδήγηση και την τοποθέτηση συσκευών για επεμβάσεις στη στεφανιαία αρτηρία.
                              Ο συρμάτινος οδηγός αφαιρείται από το ανθρώπινο σώμα και απορρίπτεται μετά την αγωγή.
                              Το είδος παρουσιάζεται συσκευασμένο και είναι αποστειρωμένο.
                           
                        
                      (1) Βλέπε εικόνα 3.
               
               
                  9018 39 00
               
               
                  Η κατάταξη καθορίζεται από τους γενικούς κανόνες 1 και 6 για την ερμηνεία της συνδυασμένης ονοματολογίας και από το κείμενο των κωδικών ΣΟ 9018 και 9018 39 00.
                  Λόγω των αντικειμενικών χαρακτηριστικών του, δηλαδή του συνδυασμού του σχεδιασμού με τους ακτινοσκιερούς δείκτες, το σύρμα μπορεί, κατά την παρουσίαση, να προσδιοριστεί ως όργανο ή συσκευή του κεφαλαίου 90 για την ιατρική.
                  Η κατάταξη στην κλάση 9021 αποκλείεται, επειδή το σύρμα δεν εμφυτεύεται στο ανθρώπινο σώμα με σκοπό την αναπλήρωση ελλείψεων ή αναπηριών, αλλά απομακρύνεται μετά την αγωγή.
                  Ως εκ τούτου, το προϊόν πρέπει να καταταχθεί στον κωδικό ΣΟ 9018 39 00 ως συρμάτινος οδηγός [βλέπε επίσης τις ΕΣΕΣ για την κλάση 9018, ομάδα (I)].
               
            
                  
                              (4)
                           
                           
                              Χειροκίνητη συσκευή εμφύσησης από πολυανθρακικό πολυμερές υψηλής αντοχής, εφοδιασμένη με μανόμετρο και ογκομετρική κλίμακα. Διαθέτει εύκαμπτο σύνδεσμο υψηλής πίεσης (τύπου Luer) και μπορεί να εμφυσά, με ακριβείς ρυθμίσεις της πίεσης, έως 20 ατμόσφαιρες (atm).
                              Η συσκευή πρόκειται να χρησιμοποιείται σε ιατρικό περιβάλλον για την εμφύσηση και την αποφύσηση καθετήρων με μπαλόνι.
                              Το μανόμετρο χρησιμοποιείται για την παρακολούθηση της πίεσης στο εσωτερικό του καθετήρα με μπαλόνι κατά την εμφύσηση ή αποφύσηση και κατά τη διάρκεια χειρουργικών επεμβάσεων.
                              Η ογκομετρική κλίμακα δείχνει την ποσότητα υγρού (20 ml κατ'ανώτατο όριο) που εγχέεται, μέσω πίεσης, στον καθετήρα και την ποσότητα υγρού που επιστρέφει ρέοντας ελεύθερα κατά την αποφύσηση του μπαλονιού.
                              Ο σύνδεσμος Luer καθιστά δυνατή τη σύνδεση της συσκευής εμφύσησης στον καθετήρα με μπαλόνι.
                              Η συσκευή προορίζεται για χρήση από έναν και μόνο ασθενή και απορρίπτεται μετά την αγωγή.
                              Το είδος παρουσιάζεται συσκευασμένο και είναι αποστειρωμένο.
                           
                        
                      (1) Βλέπε εικόνα 4.
               
               
                  9018 90 84
               
               
                  Η κατάταξη καθορίζεται από τους γενικούς κανόνες 1 και 6 για την ερμηνεία της συνδυασμένης ονοματολογίας, καθώς και από το κείμενο των κωδικών ΣΟ 9018, 9018 90 και 9018 90 84.
                  Δεδομένου ότι μικρή ποσότητα υγρού εγχέεται στον καθετήρα μέσω της πίεσης, αλλά στη συνέχεια επιστρέφει ρέοντας ελεύθερα, η συσκευή δεν ανεβάζει ούτε εκτοπίζει με άλλο τρόπο όγκους υγρού χωρίς διακοπή (βλέπε τις ΕΣΕΣ για την κλάση 8413 παράγραφος 1). Κατά συνέπεια, η κατάταξη στην κλάση 8413 ως αντλία για υγρά αποκλείεται.
                  Λόγω των αντικειμενικών χαρακτηριστικών του, δηλαδή του συνδυασμού του σχεδιασμού με τις ακριβείς ρυθμίσεις της πίεσης, τη μικρή ποσότητα υγρού που χρησιμοποιείται και τον σύνδεσμο τύπου Luer, το είδος μπορεί, κατά την παρουσίαση, να προσδιοριστεί ως όργανο ή συσκευή του κεφαλαίου 90 για την ιατρική (βλέπε επίσης τις ΕΣΕΣ για την κλάση 9018 παράγραφος 5).
                  Η κατάταξη στην κλάση 9021 αποκλείεται, επειδή το είδος δεν κρατιέται με το χέρι ούτε φέρεται από πρόσωπα, ούτε εμφυτεύεται στο ανθρώπινο σώμα με σκοπό την αναπλήρωση ελλείψεων ή αναπηριών.
                  Ως εκ τούτου, το προϊόν πρέπει να καταταχθεί στον κωδικό ΣΟ 9018 90 84 ως άλλο όργανο και συσκευή για την ιατρική, τη χειρουργική, την οδοντιατρική ή την κτηνιατρική.
               
            
         Εικόνα 1
      
      
         Εικόνα 2
      
      
         Εικόνα 3
      
      
         Εικόνα 4
      
      
         (1)  Οι εικόνες έχουν αποκλειστικά ενημερωτικό σκοπό.